જવાબમાં શીતલ પહેલાં તો હસી પડી. ‘’ આપણે ત્યાં હજું પણ ઘણા ઘરમાં છોકરીઓનું મન પૂછવાનો રિવાજ નથી મીનળ. છોકરો કમાય છે, સારું ઘર છે, શહેરમાં છે એટલે બધું પરફેક્ટ અને છોકરી માટે બે જ લાયકાત કે રૂપાળી હોવી જોઈએ અને રસોઈ આવડતી હોવી જોઈએ.’’ રૂમમાં પંખાનો ખટક અવાજ આવતો હતો. બંને ક્યાંય સુધી ચૂપ રહી. મીનળે ખાલી કપ અને ડીશ રસોડામાં મુક્યા. શીતલે મોઢું ધોયું અને પોતાના વાળ બાંધવા પર્સમાંથી બોરીયું શોધતી હતી તો મીનળે આપ્યું અને શીતલે વાળ બાંધ્યા. શીતલે એકવાર આખા ઘરમાં નજર કરીને મીનળના ભર્યા ભાદર્યા સુખને નિહાળ્યું. બંને ભેટ્યા.